CELEX: 32020D1493
Language: sl
Date: 2020-10-12 00:00:00
Title: Sklep Sveta (EU) 2020/1493 z dne 12. oktobra 2020 o stališču, ki se v imenu Evropske unije zastopa v Skupnem odboru, ustanovljenem s Sporazumom med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov, glede spremembe prilog I in II k Sporazumu ter sprejetja tehničnih standardov za povezavo (Besedilo velja za EGP)

16.10.2020   
               
               
                  SL
               
               
                  Uradni list Evropske unije
               
               
                  L 343/16
               
            
         SKLEP SVETA (EU) 2020/1493
         z dne 12. oktobra 2020
         o stališču, ki se v imenu Evropske unije zastopa v Skupnem odboru, ustanovljenem s Sporazumom med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov, glede spremembe prilog I in II k Sporazumu ter sprejetja tehničnih standardov za povezavo
         (Besedilo velja za EGP)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Sporazum med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov (1) (v nadaljnjem besedilu: Sporazum) je Unija sklenila s Sklepom Sveta (EU) 2018/219 (2) ter je začel veljati 1. januarja 2020.
                  
               
                     (2)
                  
                  
                     V skladu s Sporazumom lahko Skupni odbor, ustanovljen s Sporazumom (v nadaljnjem besedilu: Skupni odbor), sprejme sklep o tehničnih standardih za povezavo, ki jih razvijeta administrator švicarskega registra in centralni administrator Unije ter ki temeljijo na načelih iz Priloge II k Sporazumu, v kateri so navedene podrobne zahteve za vzpostavitev trdne in varne povezave med švicarsko dopolnilno evidenco transakcij (Swiss Supplementary Transaction Log – SSTL) in evidenco transakcij Evropske unije (European Union transaction log – EUTL). Tehnični standardi za povezavo nato začnejo učinkovati, ko jih Skupni odbor sprejme s sklepom.
                  
               
                     (3)
                  
                  
                     Prilogo I k Sporazumu bi bilo treba spremeniti v skladu s Sporazumom za zagotovitev nemotenega prehoda pri upravljanju operaterjev zrakoplovov, ki so bili dodeljeni Švici prvič po začetku veljavnosti Sporazuma, ob upoštevanju napredka pri vzpostavitvi povezave med registroma.
                  
               
                     (4)
                  
                  
                     Prilogo II bi bilo treba spremeniti, da bi se zagotovil širši, vendar enakovreden sklop tehnologij za vzpostavitev povezave med registroma, kot zahteva Sporazum.
                  
               
                     (5)
                  
                  
                     Skupni odbor naj bi na tretjem sestanku, ki bo potekalo leta 2020, sprejel oblikovane tehnične standarde za povezavo.
                  
               
                     (6)
                  
                  
                     Primerno je, da se določi stališče, ki se v imenu Unije zastopa v Skupnem odboru, saj bodo tehnični standardi za povezavo za Unijo zavezujoči.
                  
               
                     (7)
                  
                  
                     Sprejetje tehničnih standardov za povezavo je pomemben element v zvezi z izvajanjem Sporazuma, saj omogoča vzpostavitev tehnične podlage za povezavo ter opisuje izhodišče za tehnične specifikacije z vidika arhitekturnih, storitvenih in varnostnih zahtev.
                  
               
                     (8)
                  
                  
                     Primerno je, da Skupni odbor ustanovi delovno skupino v skladu s Sporazumom, ki bo Skupnemu odboru pomagala pri njegovih nalogah na podlagi Sporazuma v zvezi s pripravo tehničnih smernic za zagotovitev pravilnega izvajanja Sporazuma, tudi za vzpostavitev trdne in varne povezave med SSTL in EUTL. V delovno skupino bi morala biti vključena vsaj administrator švicarskega registra in centralni administrator Unije.
                  
               
                     (9)
                  
                  
                     Stališče Unije v Skupnem odboru bi zato moralo temeljiti na osnutku sklepa Skupnega odbora –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa na tretjem sestanku Skupnega odbora, ustanovljenega s Sporazumom med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov, glede spremembe prilog I in II k Sporazumu, sprejetja tehničnih standardov za povezavo in ustanovitve delovne skupine v skladu s členom 12(5) Sporazuma, temelji na osnutku sklepa Skupnega odbora (3).
            Predstavniki Unije v Skupnem odboru se lahko za manjše spremembe osnutka sklepa Skupnega odbora dogovorijo brez nadaljnjega sklepa Sveta.
         
         
            Člen 2
            Ta sklep začne veljati na dan sprejetja.
         
         
            V Luxembourgu, 12. oktobra 2020
            
               
                  Za Svet
               
               
                  Predsednik
               
               J. BORRELL FONTELLES
            
         
         
            (1)  UL L 322, 7.12.2017, str. 3.
         
            (2)  Sklep Sveta (EU) 2018/219 z dne 23. januarja 2018 o sklenitvi Sporazuma med Evropsko unijo in Švicarsko konfederacijo o povezavi njunih sistemov trgovanja z emisijami toplogrednih plinov (UL L 43, 16.2.2018, str. 1).
         
            (3)  Glej dokument ST 10836/20 na http://register.consilium.europa.eu/.